ચોકર ઑલરાઉન્ડર જ્વેલરી છે. એની ખૂબી વિશે સેલિબ્રિટી ફૅશન-સ્ટાઇલિસ્ટ અમી પટેલ ‘મિડ-ડે’ને કહે છે, ‘ચોકરની પૉપ્યુલરિટી એની વર્સેટિલિટીને કારણે જ છે. એ કોઈ પણ અને શેના પર પણ પહેરી શકાય એ જ તો એની સૌથી મોટી ખૂબી છે. તમારા મૂડ અને ડ્રેસિંગ પ્રમાણે એની ડિઝાઇન બદલાઈ જાય. એ તમારા લુકને એન્હૅન્સ કરવાનું જ કામ કરશે. ચોકરના મામલામાં ફૅશન-બ્લન્ડર થવાના ચાન્સ નહીંવત છે. ઘણા લોકો કહે છે કે ફલાણી નેકલાઇન હોય તો જ ચોકર સારાં લાગે. જોકે મારું તો માનવું છે કે દરેકેદરેક નેકલાઇન અને ડ્રેસિંગ સ્ટાઇલ પર ચોકર સારાં લાગતાં હોય છે. ચોકરને બીજા નેકપીસ સાથે મિક્સ કરીને પણ પહેરી શકાય, જેમ કે આજકાલ કૉલેજગોઇંગ યુવતીઓ જીન્સ અને ટૉપ સાથે મેટલની ચેઇન સાથે ચોકર નેકલેસ પહેરવાનું પ્રિફર કરે છે; જે તમને ટફ લુક આપશે. થોડોક બોલ્ડ અને સ્ટાઇલિશ લુક ચોકર પહેરવાથી મળે છે. તમારી પર્સનાલિટીને શાર્પ કરવાનું કામ ચોકર કરે છે.’